UPRS Sklep II U 43/2018-6
Datum: 2018-04-04T02:00:00.000+02:00
ecli: ECLI:SI:UPRS:2018:II.U.43.2018.6
sodisce: Upravno sodišče
oddelek: Upravni oddelek
podrocje: UPRAVNI SPOR
institut: akt, ki se lahko izpodbija v upravnem sporu - odločitve sodne veje oblasti - zavrženje tožbe

## Jedro

Po določbi 3. člena ZUS-1 v upravnem sporu ni dopustno izpodbijati odločitev drugih sodišč. Ker torej tožeča stranka tudi po pozivu sodišča, da odpravi pomanjkljivosti tožbe, vztraja pri izpodbijanju sklepov, ki jih je izdalo okrajno sodišče, ki pa niso upravni akti oz. akti, ki bi se lahko izpodbijali s tožbo v upravnem sporu, je sodišče iz razloga po 4. točki pravega odstavka 36. člena ZUS-1 tožbo zavrglo.

## Izrek

Tožba se zavrže.

## Obrazložitev

1. Tožeča stranka je pri tukajšnjem sodišču dne 17. 1. 2018 vložila vlogo, v kateri je navedla, da vlaga tožbo zoper Zavod za pokojninsko in invalidsko zavarovanje in s katero izpodbija več sklepov sodišč, ki se nanašajo na izterjavo denarnih zneskov oz. vpis hipoteke na nepremičnine, ki so v lasti tožeče stranke. Glede na to, da po določbi prvega odstavka 2. člena Zakona o upravnem sporu (ZUS-1) v upravnem sporu sodišče odloča o zakonitosti dokončnih upravnih aktov, s katerimi se posega v pravni položaj tožnika, sodne odločbe in sklepi, pa ne predstavljajo upravnega akta v smislu 2. člena ZUS-1, je sodišče na podlagi določbe prvega odstavka 31. člena ZUS-1 tožečo stranko pozvalo, da v določenem roku odpravi pomanjkljivosti tožbe in jo poučilo, kako naj napravi in jo opozorilo tudi na posledice, če tega ne stori (poziv opr. št. II U 43/2018-4 z dne 7. 3. 2018). Na navedeni poziv je tožeča stranka sodišču predložila vrsto sklepov Okrajnega sodišča v Mariboru, ki se nanašajo na izterjavo verodostojnih listin in mediacijo.

2. Po določbi 3. člena ZUS-1 v upravnem sporu ni dopustno izpodbijati odločitev drugih sodišč. Ker torej tožeča stranka, tudi po pozivu sodišča, da odpravi pomanjkljivosti tožbe, vztraja pri izpodbijanju sklepov, ki jih je izdalo Okrajno sodišče v Mariboru, to pa kot je bilo že navedeno, niso upravni akti oz. akti, ki bi se lahko izpodbijali s tožbo v upravnem sporu, je sodišče iz razloga po 4. točki pravega odstavka 36. člena ZUS-1 v zvezi z drugim odstavkom 31. člena ZUS-1, tožbo zavrglo.

3. Ker je sodišče tožbo zavrglo iz procesnih razlogov, se do navedb tožeče stranke v postopku ni opredeljevalo.